**Patientvejledning Keglesnit:**

Du har fået tid i klinikken til at få et keglesnit. Du må ikke have din menstruation den dag du kommer til keglesnit. Du må gerne tage 1 g Pamol/Panodil 1 time før din tid hos os, men det er ikke nødvendigt, da jeg lægger en grundig lokalbedøvelse.

Ved moderate (CIN2), svære og udtalte celleforandringer (CIN 3 og CIS) hos de fleste over 35 år, tilrådes et keglesnit.

Ved kvinder omkring eller efter overgangsalderen kan det være svært at få ordentlige/repræsentative vævsprøver, her tilbyder vi også et keglesnit, som så både giver diagnostik og behandling.

**Keglesnit:**

Ved indgrebet udskæres en lille kegle fra livmoderhalsen, så de syge celler på livmoderhalsen fjernes.

I praksis ligner operationen at man skærer bunden af et blødkogt æg – de frie rande man stiler efter for at fjerne alt væv vil i dette billede så repræsentere at man har et rent snit omkring blommen hele vejen rundt i ægget!

Det gøres i lokalbedøvelse med en el-slynge. Indgrebet tager 10-15 minutter og bløder du bagefter vil vi lægge en tampon i skeden, som fjernes efter 3 timer.

Har du en spiral kan vi nogle gange komme til at klippe snorene over ved keglesnittet, dette gør at du skal henvises til os den dag spiralen skal skiftes eller fjernes, men ændrer ikke på spiralens virkning.

 **Hvert år får ca. 6000 kvinder foretaget et keglesnit.**

**Varmebehandling:**

Ved kontaktblødning, dvs. der er ikke operationskrævende celleforandringer, men i stedet irriteret væv i livmoderhalsen kan vi tilbyde en varmebehandling eller tale om at skifte præventionsform fx stoppe p-piller og få spiral eller p-stav i stedet.

**Hvad sker der herefter?**

Den udskårne kegle sendes til mikroskopisk undersøgelse. Der er svar i løbet af 4 uger.

Vi modtager en beskrivelse af celleforandringernes grad og udbredning og hvorvidt alt væv er med i prøven, såkaldte ´frie kanter/rande` på den udskårne kegle.

Du får altid personlig besked om resultatet af undersøgelsen på mail (***DU SKAL ANMODE OM MAILSVAR VI PATIENTPORTALEN***) er der uddybende spørgsmål tager vi dem over telefonen.

 I nogle tilfælde siger svaret at der ikke er frie kanter, det skal du ikke blive så bekymret over, da vi altid varmebehandler/ ´brænder` området hvor keglen er udskåret og på den måde, behandler vi i en lidt større radius en selve den udskårne prøve.

Efter et keglesnit skal du oftest have **nyt kontrol celleskrab hos egen læge** efter 6 eller 12 mdr. Det skriver vi i mailen.

Efter keglesnit anbefaler vi at man venter 3 mdr. med at blive gravid, således livmoderhalsen er helt op helet. Når man har fået keglesnit anbefaler vi at livmoderhalsen ultralydsscannes omkring graviditetsuge 16, gør opmærksom på at du har fået tidligere keglesnit, når du er hos egen læge og får oprettet vandrejournal/ 1.graviditetsundersøgelse.

**Hvad kan jeg forvente dagene efter et keglesnit:**

Vi anbefaler at du tager en rolig dag på sofaen dagen hvor keglesnittet er lavet

Som regel er sygemelding ikke nødvendigt, men har du tungt, fysisk krævende arbejde vil vi ofte anbefale et par dages omstrukturering/ sygemelding.

Der er en lille sårskorpe der skal holde og forhindre blødning derfor frarådes;

Tunge løft, pulskrævende motion, svømning, karbad og sex de første 7-10 dage efter keglesnittet.

Det er normalt at der 8-10 dage efter indgrebet kommer en lille blødning, når sårskorpen falder af

**Hvad skal du reagere på:**

Kraftig blødning mere end menstruation

Ildelugtende udflåd

Feber eller smerter

Ring til klinikken eller lægevagt udenfor vores åbningstid.

**HPV-vaccination ved keglesnit?**

Er der HPV typer omfattet af vaccinen Gardasil 9 (beskytter mod HPV 6,11,16,18,31,33,45,52 & 58) i dit celleskrab vil vi altid anbefale dig at få vaccinen.

Vaccinen fjerner ikke HPV-virus fra din krop, men den hjælper immunsystemet med at bekæmpe at HPV-virus får lov at lave fremtidige celleforandringer.

Du skal have 3 doser (ca 1100 kr pr dosis) og der er egenbetaling, `Danmark´ giver tilskud og du kan få tid til vaccine i klinikken, men skal selv hente vaccinen på apoteket. Vi kan lave recept til dig.

Vi tilråder altid at du lader dig vaccinere i forbindelse med et keglesnit, så du ikke igen bliver smittet med HPV-virus.

Kombinerer man keglesnit med vaccine har man gjort alt hvad man kan for at beskytte sig mod fremtidige celleforandringer.